Dominika Mirgová

Dominika Mirgová vyd. Zvolenská (* 23. december 1991, Trnava) je slovenská speváčka, hudobníčka a  tanečníčka. V roku 2007 sa zúčastnila tretej série reality šou Slovensko hľadá SuperStar, kde skončila na druhom mieste. V roku 2008 vydala svoj debutový album Dominika Mirgová, z ktorého v rádiách úspešne rotoval singelle „Skoro ako v sne“. Po dlhšej odmlke sa vrátila v roku 2012 so singlom „Nová“. Nasledovali single „Kto je on“ (featuring Robert Burian), „Labuť“ a „L.A.S.K.A“ (featuring Rakby). V roku 2013 vydala album #Nová, ktorý okrem spomenutých skladieb obsahuje single „Swing“labuť a „Je koniec“. Dnes patrí medzi najlepšie slovenské speváčky. V roku 2017 bola ocenená v rámci Hudobných cien Európy 2 v kategórii Speváčka roka.

Životopis

1991 – 2010: Detstvo, Slovensko hľadá SuperStar a začiatky kariéry 
Dominika Mirgová sa narodila 23. decembra 1991 v Trnave, kde prežila aj svoje detstvo. Odmalička inklinovala k hudbe. Už ako 5-ročná stála pred mikrofónom počas rodinných osláv a vystúpení svojho otca, muzikanta v jeho kapele Domiband. Od 12-tich rokov vystupuje, hrá na niekoľkých hudobných nástrojoch a skladá vlastnú hudbu. Ako 15-ročná si po dohode s rodičmi podala prihlášku do 3. série súťaže Slovensko hľadá Superstar. V súťaži sa dostala až do finále, kde ju porazila Vierka Berkyová. Druhé  miesto jej však prinieslo nahrávaciu zmluvu so Sony BMG a po tom, čo víťazka nenahrala žiadnu hudbu, sa Dominika stala prioritou vydavateľstva. Prvý singel „Skoro ako v sne“ bol v rádiách úspešný. Následne v roku 2008 vydala album Dominika Mirgová.

O dva roky neskôr skúsila šťastie v pesničkovej súťaži Eurovision Song Contest 2010 s svojou skladbou „Cesta snov“. Speváčka skončila na deviatom mieste vo štvrťfinále.

2011 - 2014: Návrat na „výslnie“ a album #Nová 
Po niekoľkých menej úspešných singloch sa na čas odmlčala, venovala sa škole, zmaturovala a znovu sa objavila na hudobnej scéne v roku 2011 v duete s Mirom Jarošom „Na pokraji síl“. Po jeho úspechu dostala od speváka ponuku na spoluprácu. Miro Jaroš napísal skladbu „Nová“, ktorú inšpiroval skutočný príbeh jej nešťastnej lásky s finalistom Michalom Chrenkom, a ktorú fanúšikovia označili za „hymnu zlomených sŕdc“. Skladbu v roku 2013 nominovali v kategórii Hit roka 2012 v ankete Slávik 2012. Remix Dr. Woofa bol nominovaný v Eurodanceweb Award 2012 za najlepšiu slovenskú tanečnú skladbu roka 2012. 

Nasledovali single „Labuť“, „Kto je on“ s Robertom Burianom a „L.A.S.K.A.“ s Rakbym. V septembri 2013 vyšiel album #Nová, spoločne so singlom „Swing“. Album pokrstili reperi, ktorí hosťovali na albume - Kali, Rakby a Suvereno. Ako posledné single z albumu vyšiel duet „Je koniec“ s Kalim a coververzia skladby od Mekyho Žbirku „Prvá“. Za vysokú predajnosť získal album ocenenie Zlatá platňa. 

V októbri 2013 nahrala spoločne s raperom Suverenom benefičnú skladbu „Musím mať nádej“ pre Nadáciu KVAPKA NÁDEJE. K skladbe vznikol aj videoklip, avšak Dominika Mirgová ani Suvereno si vo videoklipe nezahrali. Šancu zažiariť nechali malým pacientom na detskej onkológii na bratislavských Kramároch.  V novembri 2013 spolupracovala s Mirom Jarošom na piesni „Chrobáčikovia“ k francúzskemu animovanému filmu Chrobáčikovia: Údolie stratených mravčekov, ktorá vznikla pre slovenské znenie.

2015 - 2017: album ARMÁDA a odchod z vydavateľstva Galgan Music 
Po úspechu albumu #Nová odštartovala prípravy na svoj tretí štúdiový album so singlom „Vám“, v ktorom sa vôbec po prvýkrát prezentuje aj ako autorka textu. "Fanúšikovia ma veľmi inšpirujú, bez nich by som tu nebola, a preto som im napísala a venovala skladbu Vám, pretože len vďaka im má význam to, čo robím," vyjadrila sa ku skladbe. V skladbe speváčka okrem ďakovania fanúšikom zanecháva aj rapovaný odkaz pre neprajníkov. Okrem spevu v nej totiž aj rapuje.  Ďalší singel k pripravovanému albumu „Hore“ mal za prvých osem dní od zverejnenia na YouTube viac než 430-tisíc prehratí. Odvrátenou stránkou vysokého počtu zhliadnutí bol však nelichotivý pomer pozitívnych a negatívnych reakcií na kontroverzný singel.  

V novembri 2014 si v závere charitatívneho galavečera Noc nádejí niekoľkokrát pohladila rastúce bruško. Jej tehotenstvo oznámila moderátorka Jarmila Lajčáková-Hargašová. Novinku následne potvrdila aj samotná speváčka na svojom profile na sociálnej sieti Facebook. 

V decembri 2014 vydala bez ohlásenia vianočnú pieseň „Šťastné a veselé“. Videoklip má podobu jednoduchého štúdiového videa, v ktorom Dominiku sprevádzajú muzikanti Marek Danko na klavíri a Peter Fajta na husliach. 

V marci 2015 Dominika oznámila, že by ešte počas tehotenstva chcela dokončiť piesne na nový album a medzi nimi aj skladbu, ktorú zložila pre svojho očakávaného syna.  V apríli priviedla Dominika na svet syna Petra a v auguste sa vydala za priateľa Petra Zvolenského. 
Po dlhšej pauze sa vrátila v októbri so skladbou „Závislí“, na ktorej spolupracovala s DJom Róbertom Burianom.

V roku 2016 vydala nový album pre svojich fanúšikov s názvom ARMÁDA. Pre fanúšikov pripravila aj nový  MERCH.
V roku 2016 ohlásila aj svoje prvé turné ARMÁDA TOUR 2016 v mestách Trenčín, Banská Bystrica, Humenné, Poprad a Nitra. Druhá časť turné ARMÁDA TOUR Jar 2017 prebehla v mestách Nové Zámky, Košice, Lučenec, Žilina a Bratislava. Po skončení turné sa osamostatnila od Mira Jaroša a začala sama vydávať pesničky. V roku 2017 si otvorila vlastne tanečné štúdio VIP dance studio v Trnave.
V roku 2017 bola ocenená v rámci Hudobných cien Európy 2 v kategórii Speváčka roka.

Diskografia 

Štúdiové albumy
 2008 – Dominika Mirgová
 2013 – #Nová
 2016 – Armáda
 2019 – Toto som ja
 2020 – Noačo?!
Kompilačné albumy
 2022 – IIII
 EP
 2021 – Na mesiac
 2021 – Odznova
 2021 – Znamenia
 2022 - Svetlo
Single
 2008 – „Skoro ako v sne“
 2008 – „Kým sa chápeme“ (feat. Michal Chrenko)
 2009 – „Začínam žiť“
 2012 – „Nová“
 2012 – „Labuť“
 2012 – „Kto je on?“ (feat. Robert Burian)
 2012 - “Všetko naopak“ 
 2013 – „L.A.S.K.A.“ (feat. Rakby)
 2013 – „Swing“ (feat. Mafia Corner)
 2013 – „Je koniec“ (feat. Kali)
 2013 – „Prostredník“
 2013 – „Poslednýkrát“ 
 2013 – „Nová“ 
 2013 – „Jedna z tých“
 2013 – „Kruté leto“
 2014 – „Prvá“ 
 2014 – „Musím mať nádej“ (feat. Suvereno) 
 2014 – „Vám“
 2014 – „Hore“
 2014 – „Šťastné a Veselé“
 2015 – „Talizman“
 2015 – „Tu sme boli“
 2015 – „Závislí“
 2015 – „Vypeckuj rádio“ (feat. Miro Jaroš) 
 2016 – „Pódium“
 2016 – „Armáda“
 2016 – „Vlkodlak“
 2016 – „Žijem ako viem“
 2016 – „Štít“ (feat. Pavel Callta)
 2016 – „Objím ma“
 2016 – „Dole“ (feat. Elpe)
 2017 – „Máme sny“
 2017 – „Mama“
 2017 – „Zober ma tam“ (feat. Miroslav Mirga) prod. Ien Echo
 2017 – „Toto som ja“ prod. Ien Echo
 2017 – „Čas zázrakov“
 2018 – „REAL(ITA)“ prod. Ien Echo
 2018 – „Stopy“ (feat. Majself)
 2018 – „Noc patrí nám“ (feat. ADiss)
 2019 – „Vzduch“
 2019 – „JingJang“
 2019 – „Ja“
 2019 – „Ja sa cítim dobre“ 
 2020 – „Namotaná“
 2021 – „Noačo“
 2021 – „Láska“ 
 2021 – „CDCN“ + Miroslav Mirga & Puerto 
 2021 – „Na mesiac“

Filmografia 
 2022: Hlavne veľa lásky

Ocenenia a nominácie

Referencie

Externé odkazy 
 Oficiálna webstránka
 
 

 
Slovenské popové speváčky
Slovenské R&B speváčky
Osobnosti z Trnavy